Frederikshavn Kommune er hårdt presset på økonomien. Derfor skal der spares 100 millioner på driftsbudgettet, og mange af besparelserne skal allerede slå igennem inden nytår. Borgmester Birgit Hansen (S) håber, at en stor del af besparelserne vil kunne ske ved naturlig afgang. Altså ved at stillinger ikke bliver genbesat, når ansatte siger op, går på pension eller skifter job. men hun er godt klar over, at hele spareøvelsen ikke vil gå så nemt. De 100 millioner på budgettet svarer nemlig til 400 ansatte, og da den største udgift på kommunens budget er lønnen, vil fyringer ikke kunne undgåes. - Der vil være færre ansatte i Frederikshavn kommune fremover, siger Birgit Hansen. Kommunen har naturligvis to muligheder for at spare. Enten skal produktiviteten stige, eller også skal serviceniveauet falde. - Men vi vil også kigge på andre kommuner, som har lavere omkostninger til for eksempel ældrepleje eller børnepasning end os og se, om de har nogle løsninger, vi kan lade os inspirere af, så vi kan gøre tingene smartere, siger Birgit Hansen. Birgit Hansen er ny borgmester i Frederikshavn, hvor hun 1. januar overtog posten fra Lars Møller (V).

Referat:
Borgmester Birgit Hansen (S) fra Frederikshavn håber, at mange besparelser kan findes ved naturlig afgang.